b'\n_START_ARTICLE_\nGladsaxesenderen\n_START_PARAGRAPH_\nGladsaxesenderen er en 220 meter h\xc3\xb8j tv-mast i Gladsaxe. Masten er placeret p\xc3\xa5 Tingh\xc3\xb8j i kote 49, s\xc3\xa5ledes at toppen af senderen befinder sig 269 meter over havets overflade. Senderen blev sat i drift 14. maj 1955 som den f\xc3\xb8rste af fire danske tv-sendere, og den blev sat op, efter at Folketingets finansudvalg den 1. april 1954 gav sin tilslutning til, at der skulle opf\xc3\xb8res s\xc3\xa5kaldte fjernsynsstationer og FM-stationer i K\xc3\xb8benhavn (Gladsaxe), Fyn (S\xc3\xb8nder H\xc3\xb8jrup), \xc3\x85rhus (S\xc3\xb8sterh\xc3\xb8j) og i S\xc3\xb8nderjylland (Rangstrup-senderen)._NEWLINE_S\xc3\xb8sterh\xc3\xb8jsenderen ved \xc3\x85rhus blev den n\xc3\xa6ste, og den \xc3\xa5bnede pr\xc3\xa6cis et \xc3\xa5r senere end Gladsaxesenderen. Gladsaxesenderen var i en \xc3\xa5rr\xc3\xa6kke Danmarks h\xc3\xb8jeste bygningsv\xc3\xa6rk, men er nu overg\xc3\xa5et af andre sendemaster i landet. Det h\xc3\xb8jeste bygningsv\xc3\xa6rk i Danmark er nu R\xc3\xb8-senderen p\xc3\xa5 Bornholm.'